## La Generalitat retorna la plena operativitat a la CV-42 després de completar les obres del pont sobre el riu Magre danyat per la riuada

*** El conseller Martínez Mus ha visitat la zona, que reobri este dimarts al trànsit amb normalitat després de desplaçar-se el pont 50 centímetres
* El projecte de reconstrucció, que ha millorat la capacitat hidràulica, ha comptat amb una inversió de la Generalitat de 4,7 milions d’euros**

La Generalitat obri este dimarts al trànsit el pont de la CV-42 al seu pas pel riu Magre, a Algemesí, després de completar unes complexes obres d’emergència necessàries pels greus danys causats per les inundacions del mes d’octubre passat. El projecte de reconstrucció ha comptat amb una inversió de la Generalitat de 4,7 milions d’euros.

El conseller de Medi Ambient, Infraestructures i Territori, Vicente Martínez Mus, ha visitat la zona per a comprovar la terminació de les obres en el punt quilomètric 4+500 de la CV-42 a Algemesí, que permeten recuperar completament la seua funcionalitat operativa després de setmanes en les quals ha estat tancat i era necessari utilitzar un desviament.

L’última fase de la reconstrucció ha sigut un treball d’enginyeria especialment “delicat i minuciós”, ha assenyalat el conseller. Amb el suport de tota la tecnologia disponible, s’ha procedit al desplaçament controlat de 50 centímetres del pont, de 180 metres de longitud, per a corregir el desajustament provocat per la força de l’aigua durant les inundacions i reposar-lo a la seua posició original en condicions millorades de resistència.

Martínez Mus ha mostrat la seua satisfacció perquè s’ha pogut “restituir la funcionalitat i seguretat d’esta infraestructura essencial per a la zona”. A més, ha destacat que s’ha aprofitat esta intervenció “per a millorar tots els elements que contribuïxen a reforçar la durabilitat i resiliència del pont de cara al futur”. De la mateixa manera, ha confirmat que s’ha millorat la capacitat hidràulica.

**Obres ja executades**

El temporal va provocar el desplaçament de l’estructura del pont de la CV-42 sobre el riu Magre fins a mig metre, a més de danyar greument els elements de suport, la muralleta, la calçada i el llit del riu. Durant estos mesos de treball s’ha dut a terme una actuació integral per a restituir la infraestructura, garantir la seguretat del trànsit i previndre futurs episodis similars.

Les obres han inclòs la neteja i el reforç del llit, la reposició d’elements danyats i una operació altament especialitzada per a recol·locar la sola del pont en la seua posició original. Per a fer-ho s’ha utilitzat tecnologia de precisió amb equips hidràulics sincronitzats que han permés alçar i moure estructures de fins a 3.400 tones amb una desviació inferior al mil·límetre.

Durant l’última setmana s’han executat els treballs d’asfaltatge, reposició de juntes i muralletes, així com la senyalització horitzontal i vertical. El trànsit pot circular des d’este dilluns amb total normalitat, mentres es completen les pròximes setmanes algunes actuacions menors baix del pont que no afectaran la circulació.

**16 de 18 carreteres**

Martínez Mus ha destacat que amb l’obertura de la CV-42 són ja 16 de les 18 les carreteres afectades per les riuades que s’han reconstruït totalment i han tornat a la plena normalitat després de recuperar-se en situació de provisionalitat en el marc de pla ‘Recuperem València’, que destina 75 milions a la recuperació de les carreteres autonòmiques. El conseller ha confirmat que en les vies restants s’ultimen els treballs i este agost les dos carreteres restants també estaran 100 % operatives.

Fecha: 05/08/2025